CELEX: 32021R0665
Language: lt
Date: 2021-04-22 00:00:00
Title: Komisijos įgyvendinimo reglamentas (ES) 2021/665 2021 m. balandžio 22 d. kuriuo dėl reikalavimų, kurie oro eismo valdymo ir (arba) oro navigacijos paslaugų teikėjams ir kitų oro eismo valdymo tinklo funkcijų vykdytojams turi būti taikomi valdomoje oro erdvėje paskirtoje sistemos „U-space“ oro erdvėje, iš dalies keičiamas Įgyvendinimo reglamentas (ES) 2017/373 (Tekstas svarbus EEE)

2021 4 23   
               
               
                  LT
               
               
                  Europos Sąjungos oficialusis leidinys
               
               
                  L 139/184
               
            
         KOMISIJOS ĮGYVENDINIMO REGLAMENTAS (ES) 2021/665
         2021 m. balandžio 22 d.
         kuriuo dėl reikalavimų, kurie oro eismo valdymo ir (arba) oro navigacijos paslaugų teikėjams ir kitų oro eismo valdymo tinklo funkcijų vykdytojams turi būti taikomi valdomoje oro erdvėje paskirtoje sistemos „U-space“ oro erdvėje, iš dalies keičiamas Įgyvendinimo reglamentas (ES) 2017/373
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (1), ypač į jo 43 straipsnį,
         kadangi:
         
                     (1)
                  
                  
                     Komisijos reglamente (ES) 2017/373 (2) nustatyti bendrieji oro eismo valdymo, oro navigacijos paslaugų teikimo ir kitų oro eismo valdymo tinklo funkcijų vykdymo bendrajam oro eismui reikalavimai ir tų paslaugų teikimo ir funkcijų vykdymo priežiūros reikalavimai;
                  
               
                     (2)
                  
                  
                     priėmus Komisijos įgyvendinimo reglamentą (ES) 2021/664 (3), valdomoje oro erdvėje, kurioje pilotuojami orlaiviai naudojami kartu su bepiločiais orlaiviais, gali būti paskirta sistemos „U-space“ oro erdvė. Siekiant užtikrinti tų skrydžių saugą, Įgyvendinimo reglamentas (ES) 2017/373 turėtų būti iš dalies pakeistas, kad į jį būtų įtraukti oro eismo paslaugų teikėjams skirti reikalavimai dėl koordinavimo su sistemos „U-space“ paslaugų teikėjais ir, kai taikoma, su bendrų informacijos paslaugų vieninteliais teikėjais;
                  
               
                     (3)
                  
                  
                     valdomoje oro erdvėje paskirtoje sistemos „U-space“ oro erdvėje oro navigacijos paslaugų teikėjai turėtų likti atsakingi už oro navigacijos paslaugų teikimą pilotuojamų orlaivių naudotojams. Oro navigacijos paslaugų teikėjai taip pat turėtų vykdyti vadinamąjį dinaminį sistemos „U-space“ oro erdvės konfigūravimą, kad užtikrintų saugų pilotuojamų ir bepiločių orlaivių atskyrimą;
                  
               
                     (4)
                  
                  
                     siekiant užtikrinti, kad visi veiklą vykdantys suinteresuotieji subjektai koordinuotai taikytų dinaminį sistemos „U-space“ oro erdvės konfigūravimą, turėtų būti nustatytos atitinkamų oro eismo paslaugų tarnybų, sistemos „U-space“ paslaugų teikėjų, UAS naudotojų ir, kai taikoma, bendrų informacijos paslaugų vienintelių teikėjų tarpusavio ryšio procedūros ir priemonės;
                  
               
                     (5)
                  
                  
                     siekiant užtikrinti, kad šis reglamentas būtų tinkamai įgyvendintas, prieš pradedant jį taikyti valstybėms narėms ir susijusiems suinteresuotiesiems subjektams turėtų būti duota pakankamai laiko, kad jie galėtų pritaikyti savo procedūras prie naujosios reglamentavimo sistemos;
                  
               
                     (6)
                  
                  
                     Europos Sąjungos aviacijos saugos agentūra savo nuomonėje Nr. 01/2020 (4) pasiūlė priemones pagal Reglamento (ES) 2018/1139 75 straipsnio 2 dalies b ir c punktus ir 76 straipsnio 1 dalį;
                  
               
                     (7)
                  
                  
                     todėl Įgyvendinimo reglamentas (ES) 2017/373 turėtų būti atitinkamai iš dalies pakeistas;
                  
               
                     (8)
                  
                  
                     šiame reglamente nustatytos priemonės atitinka pagal Reglamento (ES) 2018/1139 127 straipsnį įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2017/373 pakeitimai
            Įgyvendinimo reglamentas (ES) 2017/373 iš dalies keičiamas taip:
            
                        (1)
                     
                     
                        I priedas papildomas šiais punktais:
                        
                                    „260.
                                 
                                 
                                    sistemos „U-space“ oro erdvė – valstybių narių nustatyta UAS geografinė zona, kurioje naudoti UAS leidžiama tik naudojantis sistemos „U-space“ paslaugomis;
                                 
                              
                                    261.
                                 
                                 
                                    sistemos „U-space“ paslauga – skaitmeninėmis paslaugomis ir funkcijų automatizavimu grindžiama paslauga, skirta užtikrinti, kad sistemos „U-space“ oro erdvėje galėtų būti saugiai ir efektyviai naudojama daug UAS;
                                 
                              
                                    262.
                                 
                                 
                                    bendra informacijos paslauga – paslauga, kurią sudaro statinių ir dinaminių duomenų sklaida siekiant užtikrinti galimybę teikti sistemos „U-space“ paslaugas bepiločių orlaivių eismui valdyti;
                                 
                              
                                    263.
                                 
                                 
                                    dinaminis oro erdvės konfigūravimas – atsižvelgiant į trumpalaikius pilotuojamų orlaivių eismo paklausos pokyčius atliekamas laikinas sistemos „U-space“ oro erdvės pakeitimas patikslinant tos „U-space“ oro erdvės geografines ribas.“
                                 
                              
                  
                        (2)
                     
                     
                        IV priedo A skyriaus 1 skirsnis papildomas ATS.OR.127 dalimi:
                        „ATS.OR.127 Oro eismo paslaugų teikėjų vykdomas koordinavimas sistemos „U-space“ oro erdvėje
                        
                        Oro eismo paslaugų teikėjai:
                        
                                    a)
                                 
                                 
                                    nediskriminuodami teikia atitinkamą su pilotuojamais orlaiviais susijusią eismo informaciją, būtiną teikiant Komisijos įgyvendinimo reglamente (ES) 2021/664 (*1) nurodytas bendras informacijos paslaugas valdomoje oro erdvėje nustatytoje sistemos „U-space“ oro erdvėje, kurioje oro eismo paslaugų teikėjas yra paskirtas teikti savo paslaugas;
                                 
                              
                                    b)
                                 
                                 
                                    nustato atitinkamų oro eismo paslaugų tarnybų, sistemos „U-space“ paslaugų teikėjų ir, kai taikoma, bendrų informacijos paslaugų vienintelių teikėjų koordinavimo procedūras ir ryšių priemones, kad jie galėtų teikti šiuos duomenis.
                                 
                              
                           (*1)  2021 m. balandžio 22 d. Komisijos įgyvendinimo reglamentas (ES) 2021/664 dėl sistemos „U-space“ reglamentavimo sistemos (OL L 139, 2021 4 23, p. 161).“;"
                        
                     
                  
                        (3)
                     
                     
                        IV priedo B skyriaus 2 skirsnyje įterpiama ATS.TR.237 dalis:
                        „ATS.TR.237 Dinaminis sistemos „U-space“ oro erdvės konfigūravimas
                        
                        Skrydžių valdymo tarnybos:
                        
                                    a)
                                 
                                 
                                    paskirtoje sistemos „U-space“ oro erdvėje laikinai apriboja zoną, kurioje galima vykdyti skrydžius naudojant UAS, kad būtų atsižvelgta į trumpalaikius pilotuojamo eismo paklausos pokyčius, pakoreguodamos sistemos „U-space“ oro erdvės šonines ir vertikaliąsias ribas;
                                 
                              
                                    b)
                                 
                                 
                                    užtikrina, kad atitinkamiems sistemos „U-space“ paslaugų teikėjams ir, kai taikoma, bendrų informacijos paslaugų vieninteliams teikėjams būtų laiku ir veiksmingai pranešama apie paskirtosios sistemos „U-space“ oro erdvės aktyvinimą, pasyvinimą ir laikinus apribojimus.“
                                 
                              
                  
         
            2 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2023 m. sausio 26 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. balandžio 22 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 212, 2018 8 22, p. 1.
         
            (2)  2017 m. kovo 1 d. Komisijos įgyvendinimo reglamentas (ES) 2017/373, kuriuo nustatomi oro eismo valdymo ir oro navigacijos paslaugų teikėjų, kitų oro eismo valdymo tinklo funkcijų vykdytojų ir tų subjektų priežiūros bendrieji reikalavimai, panaikinamas Reglamentas (EB) Nr. 482/2008, įgyvendinimo reglamentai (ES) Nr. 1034/2011, (ES) Nr. 1035/2011 ir (ES) 2016/1377 ir iš dalies keičiamas Reglamentas (ES) Nr. 677/2011 (OL L 62, 2017 3 8, p. 1).
         
            (3)  2021 m. balandžio 22 d. Komisijos įgyvendinimo reglamentas (ES) 2021/664 dėl sistemos „U-space“ reglamentavimo sistemos (žr. šio Oficialiojo leidinio p. 161).
         
            (4)  https://www.easa.europa.eu/document-library/opinions